Osoba (gramatická kategória)

Osoba alebo slovesná osoba alebo gramatická osoba je gramatická kategória vyjadrujúca, kto je subjektom prehovoru (napr. píšeš, píšeme, chodí).

V slovenčine sa rozlišuje:

 Jednotné číslo 
 prvá osoba jednotného čísla - určitý slovesný tvar označujúci dej, ktorého nositeľom je jednotlivý autor prehovoru
 Dnes píšem domov list.

 druhá osoba jednotného čísla - určitý slovesný tvar označujúci dej, ktorého nositeľom je jednotlivý adresát prehovoru 
 Lenka, dnes píšeš domov list.

 tretia osoba jednotného čísla - určitý slovesný tvar označujúci dej, ktorého nositeľom je jednotlivý neúčastník prehovoru
 Ján dnes píše domov list.

 Množné číslo 
 prvá osoba množného čísla - určitý slovesný tvar označujúci dej, ktorého nositeľom je množný autor prehovoru .
 Dnes všetci spoločne píšeme domov list.

 druhá osoba množného čísla - určitý slovesný tvar označujúci dej, ktorého nositeľom je množný adresát prehovoru
 Vy dvaja dnes píšete domov list.

 tretia osoba množného čísla - určitý slovesný tvar označujúci dej, ktorého nositeľom je množný neúčastník prehovoru.
 Ján a Lenka dnes píšu domov list.

 Externé odkazy 


Kategória:Gramatika
Kategória:Gramatické kategórie